Document ID: /roh_data/filtered/fineweb-2-filterrobots_roh.jsonl.gz/57882

Il slalom dals umens a Zagreb na po er la gievgia betg vegnir exequì. Las cundiziuns da la pista n’han betg laschà tiers in fair cumbat.
La cursa è vegnida interrutta suenter che 19 atlets eran partids en l'emprim percurs. Gia la mesemna n'ha il slalom en la chapitala croata betg gì lieu pervia da schlettas cundiziuns da la pista.
Zenhäusern sin plazza dus
Meglier Svizzer tar l'interrupziun è stà Ramon Zenhäusern sin posiziun dus – sulettamain il Norvegiais Sebastian Foss-Solevaag è stà pli svelt. Loïc Meillard e Daniel Yule èn suandads cun grond dischavantatg sin plazzas set ed otg. Ils resultats na vegnan però betg quintads.
Schletta pista
Raschun principala èn stadas las temperaturas. Pervi da quellas è la pista memia loma. Il vent ferm dals dis avant, ha sco spetgà purtà ina front da malaura sur la citad, cun plievgia ed ulteriur vent ferm.
Uschia vai vinavant
Ils skiunzs sa mettan ussa sin via en l'Oberland Bernais. Gia la sonda è planisà il slalom gigant ad Adelboden. La dumengia suonda lura sin il «Chuenisbärgli» il slalom.